III ИЗВРШЕЊЕ БУЏЕТА

Члан 17.

У року од 15 дана од дана ступања на снагу ове Одлуке, Одељење за финансије, утврђивање и наплату јавних прихода обавештава кориснике буџетских средстава о одобреним апропријацијама за 2026. годину.

Члан 18.

Приходи из буџета општине, буџета виших нивоа власти и приходи које својом делатношћу остварују буџетски корисници, распоређују се и исказују по ближим наменама њиховим годишњим финансијским планом прихода и расхода по претходно прибављеном мишљењу Одељења за финансије, утврђивање и наплату јавних прихода.

Годишњи финансијски план прихода и расхода из става 1. овог члана доноси функционер који руководи буџетским корисником, односно надлежни орган буџетског корисника, а доставља га на сагласност Општинском већу, најкасније у року од 45 дана од дана ступања на снагу ове Одлуке, односно у случају Одлуке о ребалансу буџета, најкасније у року од 25 дана. Приходи и примања као и расходи и издаци у годишњем финансијском плану исказују се на четвртом нивоу економске класификације.

Планове за извршење Одлуке о буџету општине за 2026. годину у областима Законом утврђених права усваја Општинско веће на предлог Председника општине.

Кориснику који не поступи у складу са ставом 2. овог члана, неће се вршити пренос средстава из буџета општине.

У случају да у току године дође до измена одобрених апропријација из буџета општине, буџета виших нивоа власти или прихода који се остварују обављањем делатности, буџетски корисник је дужан да изврши усклађивање прихода и расхода у годишњем финансијском плану.

Члан 19.

Директни и индиректни корисници буџетских средстава могу да врше плаћања до висине расхода и издатака, који су утврђени квотама за одређени период.

Члан 20.

Средства буџета преносе се корисницима сразмерно оствареним приходима буџета, у оквиру средстава одобрених овом Одлуком.

Корисник буџетских средстава може преузимати обавезе само до износа средстава обезбеђених у буџету општине.

Изузетно корисници из става 1. овог члана, у складу са чланом 54. Закона о буџетском систему, могу преузети обавезе по уговору који се односи на капиталне издатке и захтева плаћање у више година, на основу предлога органа надлежног за послове финансија, уз сагласност општинског већа, а највише до износа исказаних у плану капиталних издатака из члана 5. ове Одлуке.

Корисник буџетских средстава који, поред прихода из буџета, за одређене расходе или издатке остварује и приходе из других извора, обавезан је да измирење тих расхода и издатака прво врши из прихода из других извора.

Преузете обавезе и све финансијске обавезе морају бити извршене искључиво на принципу готовинске основе са консолидованог рачуна трезора, осим ако је законом, односно актом Владе предвиђен другачији метод.

Корисници буџетских средстава преузимају обавезе само на основу писаног уговора или другог правног акта, уколико законом није друкчије прописано.

Члан 21.

У случају да се у току године обим пословања или овлашћења директног корисника буџетских средства промени, износ апропријација издвојених за активности тог корисника могу се увећати, односно смањити на терет или у корист текуће буџетске резерве.

Одлуку о промени апропријација из става 1. овог члана доноси Председник општине.

Директни корисник буџетских средстава, уз одобрење органа Општинске управе надлежног за финансије на које сагласност даје Председник општине, може извршити преусмеравање апропријација одобрених на име одређеног расхода у износу дo 10% вредности апропријације за расход чији се износ умањује.

Ако у току године дође до промене околности која не угрожава утврђене приоритете унутар буџета, Председник општине доноси одлуку да се износ апропријације, који није могуће искористити, пренесе у текућу буџетску резрву и може се користити за намене које нису предвиђене буџетом или за намене за које средства нису предвиђена у довољном обиму.

Укупaн износ преусмеравања из става 4. овог члана мора бити у складу са одредбама члана 61. став 14. Закона о буџетском систему.

Члан 22.

У случају да се приходи буџета не остварују у планираном износу, издаци се извршавају по приоритетима и то: обавезе утврђене законским прописима на постојећем нивоу и минимални стални трошкови неопходни за несметано функционисање корисника буџетских средстава.

Члан 23.

Наредбодавац за извршење буџета општине Бачка Топола је Председник општине Бачка Топола или лице које он овласти.

За извршење буџета одговоран је Председник општине.

Члан 24.

Општинско веће је одговорно, у смислу Закона о буџетском систему, за спровођење фискалне политике и управљање јавном имовином, приходима и примањима и расходима и издацима.

Овлашћује се председник општине да у складу са чланом 27ж Закона о буџетском систему, може поднети захтев Министарству финансија за одобрење фискалног дефицита изнад утврђеног дефицита од 10%.

Члан 25.

Свака исплата на терет средстава буџета општине врши се на основу решења наредбодавца, којим је утврђена обавеза и висина исплате.

За пренос, односно исплату средстава из буџета корисник буџетских средстава подноси захтев Оделењу за финансије, утврђивање и наплату јавних прихода – Одсеку за буџет и трезор са одговарајућом документацијом. За кориснике из области Законом утврђених права, захтев за пренос средстава буџетским корисницима подноси шеф Одсека за друштвене делатности, при чему се имају у виду приходи које буџетски корисници остварују обављањем услуга или уступањем јавних прихода.

У захтеву за пренос односно исплату средстава из буџета расходи се разврставају по економској класификацији, у складу са законским прописима.

Члан 26.

Уговори о набавци добара, пружању услуга или извођењу грађевинских радова које закључују директни и индиректни корисници буџетских средстава, јавна предузећа – корисници субвенција, морају бити додељени у складу са прописима који регулишу јавне набавке.

Члан 27.

Корисници средстава буџета општине дужни су да подносе извештај о коришћењу средстава пренетих из буџета оштине у складу са одредбама Закона о буџетском систему.

Кориснику буџетских средстава, који не поступа у складу са претходним ставом, биће обустављен пренос средстава.

Корисници средстава буџета општине су обавезни, да своје правне акте правовремено доносе, односно ускладе са одговарајућим законским актима и одлукама Скупштине општине Бачка Топола.

Уколико корисници буџетских средстава не поступе у складу са претходним ставом, биће обустављен пренос средстава из буџета општине.

Члан 28.

Неискоришћена средства која преостану на рачуну буџетских корисника на крају године, враћају се у буџет Општине, најкасније до 31. децембра текуће године.

Средства која остану на рачуну буџета на крају године као нераспоређена, преносе се у наредну годину и биће распоређена Одлуком о ребалансу буџета за 2026. годину.

Члан 29.

Депоновање и пласирање новчаних средстава консолидованог рачуна трезора Општине врши се у складу са законским прописима. Задуживање за капиталне инвестиције врши се у складу са одредбама Закона о јавном дугу.

Члан 30.

Обрачуната амортизација имовине која се води у буџету, отписује се на терет капитала.

Корисници буџета чија се делатност у целини или претежно финансира из буџета, умањиће обрачунату амортизацију средстава за рад у 2026. години, сразмерно делу у коме су та средства обезбеђена из средстава буџета општине.

Члан 31.

Директни и индиректни корисници буџетских средстава који користе пословни простор у јавној својини за обављање своје редовне делатности, а која им је дата на коришћење и претежно се финансирају из буџетских средстава, неће плаћати закуп у 2026. години, само остале трошкове по том основу.

Члан 32.

За законито трошење средстава по свим наменама у оквиру Раздела 5. – Општинска управа, Глава 5.0 -Општинска управа, Програм 15 – Опште услуге локалне самоуправе, Програмска активност – Функционисање локалне самоуправе и градских општина, функција 130, одговоран је Начелник Општинске управе.

За законито трошење средстава по свим наменама у оквиру Програма 16 – Политички систем локалне самоуправе одговоран је Председник општине.

За законито и наменско распоређивање средстава за све програмске активности у оквирима програма:

- Програм 8 – Предшколско васпитање и образовање,

- Програм 9 – Основно образовање и васпитање,

- Програм 10 – Средње образовање и васпитање,

- Програм 11 – Социјална и дечја заштита,

- Програм 13 – Развој културе и информисања,

- Програм 14 – Развој спорта и омладине

одговоран је шеф Одсека за друштвене делатности.

За законито и наменско трошење средстава са Посебног рачуна за избеглице општине Бачка Топола одговоран је повереник за избеглице.

За законито и наменско трошење средстава која се усмеравају јавним предузећима, установама, организацијама или удружењима, одговорна су лица која руководе радом корисника буџетских средстава.

Члан 33.

У Одлуци о буџету општине Бачка Топола обезбеђена су средства за плату 237 запослених, од тога 177 запослених на неодређено време и 60 запослених на одређено време.

IV ПОСЕБНЕ ОДРЕДБЕ

Члан 34.

Распоред средстава за удружења грађана, културно-уметничка друштва, спортске клубове, верске заједнице и остале невладине организације вршиће се на основу јавних конкурса и Правилника.

Члан 35.

Средства за функционисање здравствене установе реализује се на основу закључених уговора са Домом здравља «Др. Хаџи Јанош» Бачка Топола и решења Наредбодавца.

Члан 36.

У оквиру Програмске активноси 0701-0004 - Јавни градски и приградски превоз путника закључен је уговор о јавном приватно партнерству у трајању од 5 година. Динамика распореда средстава за те намене планирана су у скалду са одредбама уговора и финансијским могућностима Општине.

Члан 37.

Ова Одлука ступа на снагу осмог дана од дана објављивања у «Службеном листу општине Бачка Топола», а примењује се од 1. јануара 2026. године.

Члан 38.

Одлука о буџету за 2026. годину доставља се Министарству финансија Републике Србије.

СКУПШТИНА ОПШТИНЕ

БАЧКА ТОПОЛА

Број: 004375038 2025 08332 004 014 400 043 Председник

Дана: 18.12.2025. године Скупштине општине

Бачка Топола Саша Срдић